text: Passagerer fik rundstykker som tak for at tage bussen
  20 februar 2018 kl. 09.24
  44 busser i Sønderborg kører på biogas. Derfor fik passagerne rundstykker tirsdag morgen.
  Tak fordi du tager bussen. Her er et rundstykke, værsgo!
  Sådan nogenlunde lød det adskillige gange tirsdag morgen ved busstationen i Sønderborg.
  44 busser i kommunen kører på gas, og det har de gjort siden sommer for at bidrage til Sønderborgs helt store ambition om at være CO2-neutral i 2029.
  I dag handlede det for Sønderborg Kommune om at minde borgerne om ambitionen, som går under betegnelsen Projectzero.
  Pernille Petersen, Projektzero, Sønderborg: "Det er vigtigt for os at fortælle buspassagererne, at de gør en verden til forskel ved at tage bussen."
  -  Det er vigtigt for os at fortælle buspassagererne, at de gør en verden til forskel ved at tage bussen. I og med at vores busser er CO2-neutrale. Vi vil gerne sige tak med morgenbrød her til morgen, og i eftermiddag giver vi lækre muffins, sagde Pernille Petersen, projektsupporter, til TV SYD torsdag morgen på busstationen.
  De mange biobusser i kommunen sparer ca. 2.500 ton CO2 om året. Hvis målet om CO2-neutralitet skal nåes om 11 år, kræver det alles deltagelse.
  - Det er vigtigt at få borgerne inddraget for at nå målet i 2029. Det kunne være, at de energirenoverer deres huse eller køber en el- eller en hybridbil, siger Pernille Petersen.
  Ikke kun busserne er grønne. Også i Vej og Parkafdelingen kører tre af bilerne på el og to på biogas. Dermed reduceres kommunens CO2-udledning med yderligere ni ton.
  Project Zero:
  Siden 24. juni 2017 har Sønderborgs 44 bybusser kørt på biogas. De har reduceret udledningen med 2.660 tons.
  I 2015 havde kommunen ifølge Project Zero reduceret sin CO2-udledning med 35 pct. 
  Project Zero blev oprettet i 2007 med målet om at gøre Sønderborg CO2-neutral tyve år før resten af Danmark. 
  Siden visionen blev skabt i Sønderborg Byråd, er der skabt i hundredvis af nye grønne arbejdspladser.
  
  
  